b'\n_START_ARTICLE_\nTopole, Menge\xc5\xa1\n_START_SECTION_\nZemljepisna lega\n_START_PARAGRAPH_\nVas Topole le\xc5\xbei ob glavni cesti Ljubljana-Brnik-Kranj in je okoli 3\xc2\xa0km oddaljena od Meng\xc5\xa1a v smeri proti severozahodu. Svoje ime je dobila po vrsti drevja, topolu. Od glavne ceste so Topole odmaknjene v smeri proti gozdu pod hrib, katerega del se imenuje Ple\xc5\xa1a, celotno pobo\xc4\x8dje pa je imenovano tudi Debeli vrh ali Slevski hrib. Nekoliko ju\xc5\xbeneje pa se nahaja hrib Gobavica s planinsko ko\xc4\x8do. Pod pobo\xc4\x8djem te\xc4\x8de reka P\xc5\xa1ata, ki ob ve\xc4\x8djem de\xc5\xbeevju poplavi travnike, ob huj\xc5\xa1ih neurjih pa ogrozi tudi stanovanjske objekte, ki so v neposredni bli\xc5\xbeini struge. Ob mo\xc4\x8dnej\xc5\xa1em de\xc5\xbeevju se podtalnica raz\xc5\xa1iri vse do gasilskega doma oz. se\xc5\xbee do ceste, ki vodi skozi Topole._NEWLINE_Danes \xc5\xa1teje vas nekaj ve\xc4\x8d kot 60 hi\xc5\xa1, v katerih \xc5\xbeivi 214 prebivalcev.\n_START_SECTION_\nKratka zgodovina\n_START_PARAGRAPH_\nTopole so bile prvi\xc4\x8d omenjene \xc5\xbee 13. avgusta 1250, torej gre za eno najstarej\xc5\xa1ih naselij v ob\xc4\x8dini Menge\xc5\xa1. Sprva so spadale pod gospostvo samostana v Sti\xc4\x8dni, z najrazli\xc4\x8dnej\xc5\xa1imi volilnimi in darilnimi pismi pa so posamezne kmetije - hube prehajale v roke drugih plemi\xc4\x8dev. 13. avgusta 2000 so na pobudo v Topolah rojenega duhovnika msgr. dr. Rudija Koncilija Topolci prvi\xc4\x8d praznovali va\xc5\xa1ki praznik, in sicer 750-letnico prve pisne omembe. Ob tej priliki je bila predstavljena tudi razstava o ljudeh in \xc5\xbeivljenju v vasi v veliki sejni sobi gasilskega doma._NEWLINE_Do druge svetovne vojne je sestava prebivalstva bila tipi\xc4\x8dno kme\xc4\x8dka, ki se je kasneje preoblikovala v delavsko, saj je bilo kmetov, ki bi se pre\xc5\xbeivljali zgolj s kmetijstvom, iz leta v leto manj. Kljub temu je ostala tipi\xc4\x8dna podoba Topol kot kme\xc4\x8dkega naselja, saj kraj obdajajo travniki in obdelana polja. Zna\xc4\x8dilna oblika gradnje hi\xc5\xa1 v preteklosti je bil dom v klju\xc4\x8du, kjer so gospodarska poslopja postavljena pravokotno na doma\xc4\x8dijo, kar se vidi na doma\xc4\x8dijah pri Testenu, pri \xc5\xa0tefelnu, pri Hrinu, pri Jan\xc5\xa1\xc4\x8du, .... V Topolah je ohranjen \xc5\xa1e en tip gradnje, in sicer vzporedni dom, za katerega je zna\xc4\x8dilno, da je gospodarsko poslopje postavljeno ob hi\xc5\xa1i, med njima pa je dvori\xc5\xa1\xc4\x8de (pri Ale\xc5\xa1ku). Novej\xc5\xa1i objekti so eno ali ve\xc4\x8dstanovanjske hi\xc5\xa1e, ki sledijo tudi novej\xc5\xa1im arhitekturnim slogom, vendar lastniki sku\xc5\xa1ajo ohranjati pode\xc5\xbeelsko gradnjo._NEWLINE_Pred drugo svetovno vojno je v vasi delovala Kmetijska strojna zadruga Topole, kjer so si kmetje lahko izposojali orodje in naprave za obdelovanje zemlje. V Topolah delujeta Prostovoljno gasilsko dru\xc5\xa1tvo Topole in \xc5\xa0portno dru\xc5\xa1tvo Topole. Gasilski dom je bil zgrajen leta 1952.\n_START_SECTION_\nZnamenitosti\n_START_PARAGRAPH_\nNa obeh straneh vasi stojita stebrasta znamenja. Leta 1932 je kmet Anton Vahtar postavil 25 m visok \xc5\xbeelezni stolp z vetrnico, v vzno\xc5\xbeju stolpa pa vodni betonski zbiralnik in \xc4\x8drpalko. Zanimiva \xc4\x8drpalka je tekom let propadla.\n_START_SECTION_\nPomembni krajani\n_START_PARAGRAPH_\nV Topolah se je 5. septembra 1894 pri \xc5\xbdnidarju rodil Franc Jenko (1894-1968), orglarski mojster. Orglarstva se je u\xc4\x8dil pri Ivanu Milavcu. Nekaj let je pri mojstru Kacinu, ki je imel delavnico pri Praprotniku v Dom\xc5\xbealah, izdeloval klavirje, doma pa harmonije. V letu 1923 je odprl orglarsko obrt z delavnico pri Bezlu v Velikem Meng\xc5\xa1u. \xc5\xbde leta 1925 je svojo orglarsko umetno obrt preselil v \xc5\xa0entvid nad Ljubljano. Nove orgle je najve\xc4\x8d izdeloval po na\xc4\x8drtih arhitektov Jo\xc5\xbeeta Ple\xc4\x8dnika in Ivana Vurnika. Veliko orgel je tudi popravil, predelal, pove\xc4\x8dal ali postavil na novo. Njegovo najve\xc4\x8dje delo so orgle v Djakovem na Hrva\xc5\xa1kem. Zadnje orgle za cerkev v \xc5\xa0ibeniku so bile kon\xc4\x8dane po njegovi smrti 2. junija 1968.'